Σε πανηγυρικό κλίμα υπογράφηκε στη Θεσσαλονίκη από τους δημάρχους Γιώργο Καμίνη και Γιάννη Μπουτάρη η ιστορική συμφωνία μεταξύ της Αθήνας και της Θεσσαλονίκης για την κοινή ονομασία του σουβλακιού.

Η

συμφωνία, που είναι αποτέλεσμα διαπραγματεύσεων τριών χρόνων μεταξύ των δύο πλευρών, υπογράφηκε το απόγευμα στο δημαρχιακό μέγαρο Θεσσαλονίκης και δίνει τέλος στον εμφύλιο σπαραγμό που χωρίζει την Ελλάδα στα δύο εδώ και δεκαετίες.

Όπως προβλέπει η συμφωνία, το σουβλάκι αποκτά την συμβιβαστική ονομασία «κρεατοξυλάκι» και τα ψητοπωλεία των δύο πόλεων θα έχουν προθεσμία έξι μηνών να ενσωματώσουν τη νέα ονομασία στους καταλόγους τους. Παράλληλα, οι δύο δήμοι θα ξεκινήσουν σεμινάρια για τους πολίτες, προκειμένου να εξοικειωθούν με το νέο όνομα.

«Με την ιστορική αυτή συμφωνία κλείνουμε ένα επώδυνο κεφάλαιο στις σχέσεις των δύο πόλεων», είπε ο Γιώργος Καμίνης, μιλώντας στην κατάμεστη αίθουσα του Δημαρχείου.

Στο ίδιο μήκος κύματος ήταν και οι δηλώσεις του Γιάννη Μπουτάρη, ο οποίος είπε ότι με τη συμφωνία «αφήνουμε πίσω μας τον εθνικό διχασμό και επουλώνουμε τις πληγές μας. Ενωμένοι μπορούμε να παραγγείλουμε τα πάντα.»

Όπως έγινε γνωστό, οι διαπραγματεύσεις των δύο πλευρών θα συνεχιστούν εντατικά, με στόχο να βρεθεί κοινά αποδεκτή ονομασία για την τυροκαυτερή ή χτυπητή και τους ντελιβεράδες ή πακετάδες.